Vedtægter for idrætsforeninger med flere idrætsaktiviteter i én samlet juridisk enhed
§ 1 Navn og hjemsted

Stk. 1: Foreningens navn er […], og den er stiftet […].
Stk. 2: Foreningens hjemsted er […] Kommune.

	Kommentar
For at en forening kan få tilskud efter folkeoplysningsloven, skal den være hjemmehørende i den kommune, der yder tilskuddet. Dette udelukker dog ikke, at enkelte af foreningens aktiviteter kan finde sted uden for kommunen, eller at foreningen har aktiviteter i flere kommuner. Hjemsted bør følge den lokalitet, hvorfra foreningen har sin hovedaktivitet. Adressen kan angives, men det er ikke nødvendigt, derimod skal kommune anføres.

Denne boks slettes ved gennemskrivningen af vedtægterne


§ 2 Formål

Stk. 1:Foreningen har til formål at fremme medlemmernes interesse i at dyrke følgende idrætter: […]. 

Stk. 2: Foreningen har også til formål at styrke fællesskabet og det sociale liv i foreningen og fremme medlemmernes lyst til at engagere sig og tage et medansvar i foreningen gennem folkeoplysende aktiviteter. Foreningen varetager disse interesser på et almennyttigt grundlag. 
	Kommentar
For tilskud efter folkeoplysningsloven kræves, at foreningen har en bestemmelse, der beskriver formålet med foreningsdannelsen, herunder en beskrivelse af foreningens folkeoplysende virksomhed (det almennyttige formål). Med folkeoplysende og andre almennyttige formål menes, at formålene drejer sig om medlemmernes fællesskab i foreningen, og at de varetages ud fra ideelle interesser og på en demokratisk måde. Dermed markeres også, at foreningen ikke har et erhvervsmæssigt sigte, og at det ikke handler om at fremme medlemmernes økonomiske interesser.

Formålet danner rammen (og dermed begrænsningen) for, hvilke aktiviteter og opgaver foreningen kan påtage sig. Hvis opgaver uden for formålet ønskes varetaget, må formålsbestemmelsen først ændres. 

Bestyrelsen kan beslutte at afprøve andre aktiviteter. Såfremt en sådan aktivitet skal indgå som fast aktivitet, skal dette besluttes af generalforsamlingen.

Denne boks slettes ved gennemskrivningen af vedtægterne


§ 3 Foreningens opbygning
Stk. 1: Foreningen er én samlet juridisk enhed. Den overordnede og daglige ledelse varetages af bestyrelsen, og generalforsamlingen har den højeste myndighed.

Stk. 2: Foreningen tilbyder de i § 2 nævnte idrætsaktiviteter. Oprettelse og nedlæggelse af en idrætsaktivitet besluttes af generalforsamlingen. Hver idrætsaktivitet ledes af et aktivitetsudvalg. Aktiviteterne er ikke selvstændige juridiske enheder. 
	Kommentar
Denne type af idrætsforening med flere idrætsaktiviteter (også betegnet flerstrenget idrætsforening) er kendetegnet ved, at alle aktiviteter er samlet i én juridisk enhed, der ledes af en bestyrelse, mens opgaverne for hver idrætsaktivitet varetages af et aktivitetsudvalg. Foreningen har ét samlet regnskab, og det er bestyrelsen, der har ansvaret for økonomien. Bestyrelsen kan vælge at give det enkelte aktivitetsudvalg mulighed for at råde inden for en fastsat økonomisk ramme.

	Denne boks slettes ved gennemskrivningen af vedtægterne


§ 4 Tilhørsforhold til andre organisationer

Stk. 1: Foreningen er tilsluttet DGI og [... specialforbund] under Danmarks Idrætsforbund og er underlagt disse organisationers regler, bestemmelser og afgørelser. Afgørelser kan indebære sanktioner over for foreningen, dens ledere og medlemmer. 
Stk. 2: Indmeldelse og udmeldelse af organisationer er et generalforsamlingsanliggende. 
§ 5 Medlemsforhold

Stk. 1: Som aktivt medlem kan optages enhver, der tilslutter sig foreningens formål og betaler kontingent for en periode på mindst tre måneder. 

Stk. 2: Der kan på samme måde optages passive medlemmer. 

Stk. 3: Bestyrelsen kan udpege æresmedlemmer med samme rettigheder som passive medlemmer.

Stk. 4: Ethvert aktivt medlem har ret til at anvende foreningens faciliteter og deltage i foreningens aktiviteter og tilbud samt til demokratisk medindflydelse på foreningens forhold efter disse vedtægter. Et passivt medlem har ikke adgang til selve idrætsudøvelsen, men har alle øvrige medlemsrettigheder. For udøvelse af stemmeret på generalforsamlingen gælder bestemmelsen i § 8, stk. 5. 
Stk. 5: Medlemmerne er forpligtet til at overholde foreningens vedtægter og øvrige bestemmelser. Medlemmerne er endvidere forpligtet til at overholde de regler og bestemmelser, som er fastsat af organisationer, som foreningen er tilsluttet, og afgørelser truffet af disse. Det følger heraf bl.a., at foreningen gennem sit medlemskab af idrættens organisationer er omfattet af dopingregler, og medlemmerne er forpligtet til at deltage i dopingkontrol, og kan pålægges udelukkelse ved undladelse heraf og ved afgivelse af positiv dopingprøve. Foreningen er endvidere forpligtet til at indhente børneattester efter lovgivningen herom, og er omfattet af det sanktionssystem for ledere, som idrættens organisationer har fastsat.
Stk. 6: Anmodning om medlemskab behandles af bestyrelsen, og medlemsskabet gælder fra, at bestyrelsen har oprettet det. Bestyrelsen kan kun afslå medlemskab, såfremt der foreligger en særlig begrundelse herfor. Afslag på medlemskab, dog ikke som følge af venteliste, kan kræves indbragt for generalforsamlingen af den, der har fået afslag. Anmodning herom skal fremsættes inden fire uger efter, at afslaget er meddelt. Anmodningen behandles på førstkommende generalforsamling.

Stk. 7: Udmeldelse sker skriftligt ved meddelelse til bestyrelsen. Udmeldelse kan ske med én måneds varsel til udgangen af en kontingentperiode. Alle økonomiske mellemværender opgøres og betales ved udmeldelse.
	Kommentar
Brugere, der benytter foreningens tilbud på anden måde end ved almindeligt medlemsskab, f.eks. ved klippekort, er ikke medlemmer.
Optagelse af medlemmer er et anliggende for bestyrelsen. 

For at modtage kommunalt tilskud skal foreningen være åben for alle, der kan tilslutte sig foreningens formål, samt foreningen skal være bygget på aktivt medlemskab. Saglige kriterier kan medføre yderligere generelle krav for at blive medlem, ligesom ventelister kan tages i brug ved kapacitetsmangel. Folkeoplysningsloven giver ikke et ubetinget krav på medlemsoptagelse. Loven forbyder derimod diskrimination og anden ubegrundet forskelsbehandling, så derfor skal konkrete afslag have en saglig begrundelse.

Ved indmeldelse bør nye medlemmer få adgang til foreningens vedtægter, herunder kendskab til reglerne for udmeldelse af foreningen. 
Man bør som forening definere, hvad der menes med et ”æresmedlem”. Normalt vil et æresmedlemskab medføre samme rettigheder som passive medlemmer har. Såfremt det også er meningen at æresmedlemmet gratis kan deltage i foreningsaktiviteterne, skal dette fremgå af foreningens bestemmelser for æresmedlemsskab. 
Efter lovgivningen har forældrene ret til at bestemme over de fritidsaktiviteter, som børn og unge under 18 år går til. Foreningen kan rent praktisk administrere det ved, at indmeldelse kun kan ske med et direkte samtykke fra en forælder, men det vil også være i orden, at der ikke foreligger et sådant direkte samtykke, men foreningen skal selvfølgelig respektere, hvis en forælder efterfølgende modsætter sig indmeldelsen.

Denne boks slettes ved gennemskrivningen af vedtægterne


§ 6 Kontingent

Stk. 1: Kontingentet fastsættes af generalforsamlingen. Bestyrelsen udarbejder forslag til kontingent efter drøftelse med aktivitetsudvalgene. Kontingentet består af et grundkontingent og et kontingentbeløb for hver aktivitet. Der kan fastsættes forskellige aktivitetskontingenter for konkrete grupper af medlemmer, herunder aldersbestemt kontingent for aktive, kontingent for passive medlemmer og eventuelt helt eller delvist frikontingent for grupper af ledere. Endvidere kan bestyrelsen fritage et medlem for kontingentbetaling, såfremt særlige forhold taler for det.
Stk. 2: Bestyrelsen opkræver kontingent og fastlægger betalingsterminer og opkrævningsform. 

Stk. 3: Såfremt et medlem ikke betaler kontingent rettidigt, og ikke har betalt efter at være blevet rykket, slettes den pågældende som medlem. Sådant ophør af medlemskabet kan ikke kræves indbragt for generalforsamlingen.
	Kommentar
Bestemmelsen medfører, at det er generalforsamlingen, der fastlægger alle former for kontingenter. Hvis foreningen ikke synes modellen er den bedste, kan kompetencen til at fastsætte kontingent overlades til bestyrelsen. I så fald skal det indskrives. Det forekommer mest logisk, at det er generalforsamlingen eller bestyrelsen, der fastsætter alle kontingenter, men der er dog også den mulighed, at det kan skrives ind i vedtægterne, at det er det enkelte aktivitetsmøde eller det enkelte aktivitetsudvalg, der bestemmer det pågældende aktivitetskontingent. 

Kontingentrestance kan medføre et medlems udelukkelse, hvorfor det er vigtigt, at alle medlemmer er godt orienteret omkring foreningens regler for kontingentopkrævning og -betaling. Bestemmelsen i § 6, stk. 1 kan bl.a. bruges til varetagelse af sociale hensyn.

Denne boks slettes ved gennemskrivningen af vedtægterne


§ 7 Udelukkelse og eksklusion

Stk. 1: Et medlem kan udelukkes midlertidigt for en periode op til seks måneder eller kan ekskluderes, såfremt vedkommende handler til skade for foreningen, eller hvis vedkommende ikke opfylder sine medlemsforpligtelser. Eksklusion indebærer, at medlemskabet ophører. En sag om midlertidig udelukkelse eller eksklusion kan kun behandles af bestyrelsen i første omgang, og kan ikke uden forudgående behandling i bestyrelsen behandles direkte på en generalforsamling. 

Stk. 2: I sager om midlertidig udelukkelse og eksklusion har medlemmet krav på at blive hørt, inden bestyrelsen træffer sin afgørelse. I sager om eksklusion har medlemmet desuden krav på, at bestyrelsens afgørelse prøves på førstkommende generalforsamling, og sagen sættes på dagsordenen som et særligt punkt. Såfremt den ekskluderede ønsker at bruge denne mulighed, skal anmodning herom fremsættes til bestyrelsen inden fire uger efter, at eksklusionen er meddelt. Det ekskluderede medlem har ret til at deltage i dette punkt på generalforsamlingen med taleret, men har ikke stemmeret. Bestyrelsens afgørelse om eksklusion gælder, selvom den er krævet indbragt for generalforsamlingen, medmindre bestyrelsen har bestemt, at medlemmet har sine rettigheder, indtil generalforsamlingens afgørelse er truffet.
Stk. 3: Generalforsamlingen kan godkende bestyrelsens beslutning om eksklusion med almindeligt flertal.  

Stk. 4: Såfremt et ekskluderet medlem senere anmoder om optagelse i foreningen, afgør bestyrelsen spørgsmålet. Der henvises i øvrigt til § 5, stk. 6.
	Kommentar
En forening må naturligvis acceptere, at medlemmer har en betydelig ytringsfrihed med hensyn til forholdene i foreningen. Eksklusion af medlemmer bør forbeholdes undtagelsestilfælde.

Bestyrelsens beslutning om eksklusion gælder, fra den er truffet, selvom medlemmet bruger sin ret til at indbringe beslutningen for generalforsamlingen, men bestyrelsen kan dog vælge at pågældende forsat kan udøve sin medlemsrettigheder, indtil generalforsamlingen har taget stilling.  

En indbringelse for generalforsamlingen indebærer, at bestyrelsens beslutning skal godkendes, og godkendelse skal ske med almindeligt flertal. Det betyder, at hvis et flertal stemmer imod godkendelsen eller stemmerne står lige, så er eksklusionen ikke godkendt. Det ekskluderede medlem har taleret, men ikke stemmeret, ved behandling af dette punkt på generalforsamlingen, men ikke andre punkter, medmindre bestyrelsen har besluttet at medlemmet beholder sine rettigheder indtil generelforsamlingens afgørelse er truffet.
Denne boks slettes ved gennemskrivningen af vedtægterne


§ 8 Ordinær generalforsamling

Stk. 1: Generalforsamlingen er foreningens øverste myndighed i alle anliggender, medmindre andet fremgår af disse vedtægter, jf. § 7, stk. 1. Generalforsamlingen behandler de spørgsmål, som efter vedtægterne er generalforsamlingsanliggender, samt andre beslutninger, der ligger uden for bestyrelsens kompetence; herunder ekstraordinære eller vidtrækkende spørgsmål, som er af principiel eller økonomisk karakter. Endvidere afgør generalforsamlingen alle de spørgsmål, som bestyrelsen eller medlemmer indbringer for denne.  
Stk. 2: Ordinær generalforsamling afholdes en gang årligt inden udgangen af […] måned. 

Stk. 3: Bestyrelsen indkalder til generalforsamling med mindst seks ugers varsel ved [… f.eks. opslag i foreningens faciliteter og på foreningens hjemmeside eller ved opslag og meddelelse på Facebook eller ved meddelelse på hjemmeside og e-mail til alle medlemmer med kendt e-mailadresse]. Indkaldelsen skal indeholde tid og sted og foreløbig dagsorden, samt oplysning om, at forslag fra medlemmer skal være fremme hos bestyrelsen senest fire uger før generalforsamlingen. Bestyrelsen kan selv fremsætte forslag. Bestyrelsen udarbejder forslag til kontingent og budget efter indhentelse af udtalelse fra aktivitetsudvalgene. Endelig dagsorden udsendes senest to uger før generalforsamlingen på samme måde som indkaldelsen, og den endelige dagsorden skal indeholde oplysning om de forslag, som skal behandles, de valg, der skal foretages, og regnskab og andre bilag til dagsordenen skal medfølge. 

Stk. 4: Bestyrelsen kan beslutte, at generalforsamlingen afvikles helt eller delvist digitalt, hvis force majeure-forhold gør det umuligt at afvikle generalforsamlingen på sædvanlig måde som fysisk møde. Afviklingen skal ske på betryggende vis, og der skal i indkaldelsen informeres om, hvordan deltagelse foregår.
Stk. 5: Adgang til generalforsamlingen har alle foreningens medlemmer, samt personer bestyrelsen har inviteret. Stemmeret har alle medlemmer, der har været medlem af foreningen i mindst to måneder og ikke er i kontingentrestance. Der kan kun stemmes ved personligt fremmøde. Børn og unge kan, fra de er fyldt 15 år, selv udøve medlemsrettighederne, herunder stemme på generalforsamlingen. Stemmeretten for medlemmer under 15 år udøves af en forælder. 

Stk. 6: En lovlig indkaldt generalforsamling er beslutningsdygtig uanset antallet af fremmødte. 

Stk. 7: Generalforsamlingen ledes af en dirigent, der vælges af generalforsamlingen, og som ikke må være medlem af bestyrelsen. Dirigenten afgør de formelle spørgsmål, der bl.a. knytter sig til mødets lovlighed, mødedeltagelse, stemmeret, behandling af forslag og valg, og tilrettelægger herunder fremgangsmåden ved afstemninger. Dirigenten kan bestemme skriftlig afstemning. 

Stk. 8: Beslutninger træffes ved almindeligt flertal. Til vedtægtsændringer og beslutning om opløsning kræves dog kvalificeret flertal, jf. §§ 16 og 17. Ved personvalg er den valgt, der opnår flest stemmer. 

Stk. 9: Valgbar til bestyrelsen er ethvert medlem, der er fyldt 15 år. Flertallet i bestyrelsen skal dog udgøres af personer, der er fyldt 18 år. Valgbar som revisor er ethvert medlem, der er fyldt 18 år.   

Stk. 10: Bestyrelsen sørger for, at der tages referat over generalforsamlingens beslutninger. Referatet godkendes og underskrives af dirigenten. 
	Kommentar
At generalforsamlingen er foreningens øverste myndighed indebærer, at alle spørgsmål, der ikke efter vedtægterne skal afgøres på anden måde, kan indbringes for generalforsamlingen. 

Foreningen skal efterleve vedtægternes retningslinjer for indkaldelse til ordinær generalforsamling, da generalforsamlingen ellers principielt ikke kan gennemføres. Bestyrelsen har ansvar for at indkalde foreningens medlemmer på behørig vis, men efterlever bestyrelsen ikke dette, så kan en kreds af medlemmer gøre det på vegne af foreningen. 
Bestemmelsen om digital generalforsamling betyder, at bestyrelsen kan bestemme, at generalforsamlingen afholdes digitalt, hvis to betingelser er opfyldt: 1) Der foreligger force-majeure-forhold, herunder krig, pandemi/epidemi, ekstreme vejrforhold, strejke, myndighedspåbud mv., og 2) disse forhold gør det umuligt at afholde generalforsamlingen som fysisk møde. Formuleringen giver derfor ikke generelt mulighed for at afholde digital generalforsamling. Hvis foreningen ønsker dette, skal bestemmelsen have en anden formulering. 
For at der kan træffes en endelig beslutning om et forslag, skal der være absolut flertal, og det kan enten være et almindeligt flertal eller et kvalificeret flertal. Ved et almindeligt flertal, også kaldet et simpelt flertal, forstås, at et forslag er vedtaget, såfremt mere end halvdelen af de afgivne stemmer er for forslaget. Ved et kvalificeret flertal forstås, at der er et større krav til flertallets størrelse end almindeligt flertal, f.eks. to tredjedeles flertal. For personvalg gælder, at der ikke kræves absolut flertal, men relativt flertal er nok. Det betyder, den kandidat, der blot får flere stemmer end de andre kandidater, er valgt, selv om den pågældende ikke nødvendigvis har fået mere end 50 % af stemmerne. 

En blank stemme er udtryk for en tilkendegivelse af, at den pågældende ikke deltager i afstemningen. Det betyder, at både blanke og ugyldige stemmer normalt ikke tælles med ved opgørelsen af stemmeresultatet. 

Folkeoplysningsloven stiller krav om, at alle foreningsmedlemmer opnår medlemsindflydelse, men denne lov kræver ikke, at medlemmer under 18 år har stemmeret på generalforsamlingen, blot disse medlemmer på anden måde har ”indflydelse”, f.eks. gennem informationsmøder. Men selvom folkeoplysningsloven ikke stiller krav om unges stemmeret, så er det idrætsorganisationernes anbefaling, at unge har stemmeret på generalforsamlingen. Anbefalingen er, at unge, der er fyldt 15 år, selv udøver stemmeretten, mens stemmeret for børn under 15 år udøves af en forældremyndighedsindehaver. Når der i vedtægterne står ”forælder”, menes en forældremyndighedsindehaver. Hvis en forælder selv er medlem af foreningen og også repræsenterer to børn under 15 år, som er medlem af foreningen, har den pågældende således 3 stemmer.

Foreningsmedlemmer har en personlig interesse i foreningens drift, og der bør derfor ikke kunne stemmes for andre ved fuldmagt. Vedtægterne indebærer, at et medlem, der ikke har indbetalt kontingent rettidigt, heller ikke har stemmeret. 

Spørgsmål om afstemning på generalforsamlingen er underlagt dirigentens kompetence. Bemærkningerne på dette område er derfor alene vejledende. 

En forening kan vedtage bestemmelser om muligheden for en elektronisk generalforsamling eller elektronisk afstemning, såfremt foreningen har et praktisk behov herfor. Der er ikke taget højde for dette i disse standardvedtægter.
Denne boks slettes ved gennemskrivningen af vedtægterne


§ 9 Dagsorden for ordinær generalforsamling
Dagsorden for den ordinære generalforsamling skal mindst omfatte følgende punkter: 

1) Valg af dirigent

2) Bestyrelsens beretning 

3) Aflæggelse og godkendelse af det reviderede årsregnskab for det forløbne år 

4) Bestyrelsens forslag til kontingent og budget for det kommende år og godkendelse heraf
5) Behandling af indkomne forslag 

6) Valg til bestyrelsen 

a) Valg af formand (i lige år)

b) Valg af kasserer (ulige år)
c) Valg af bestyrelsesmedlemmer [(… i lige år, … i ulige år)]
d) Valg af en suppleant (hvert år)
7) Valg af en revisor 
8) Eventuelt 

	Kommentar
Dagsordenen indeholder en oversigt over de punkter, der som minimum skal behandles på den ordinære generalforsamling. Der kan optages yderligere punkter. Den foreløbige dagsorden bør fremgå af indkaldelsen, og den endelige dagsorden offentliggøres, når det vides hvilke forslag, der skal behandles. 

Under bestyrelsens beretning er det naturligt, at udvalgenes aktiviteter omtales, enten ved at formanden selv orienterer om dem, eller ved at de enkelte aktivitetsformænd supplerer. 

Vedtægterne er formuleret sådan, at valg af aktivitetsudvalgsformænd sker på et aktivitetsmøde, men det kan også laves sådan, at det er generalforsamlingen, der vælger disse, og så kan der i § 9 indsættes følgende: ”Valg af aktivitetsudvalgsformand: I lige år vælges formanden for følgende udvalg: … I ulige år vælges formanden for følgende udvalg: …”. 

Der er lagt op til, at valg af formand og kasserer sker på generalforsamlingen, men det kan i stedet være en opgave, som bestyrelsen selv fastlægger, hvem har. I dette tilfælde skal punktet ”Valg af formand” og ”Valg af kasserer” udgå fra dagsordenen. 

Foruden valg af revisor kan vælges en revisorsuppleant, hvis man synes, at det er nødvendigt.  

Under punktet ”Eventuelt” kan drøftes alle foreningsforhold, men der kan ikke træffes beslutninger. 

Har generalforsamlingen truffet afgørelse i en sag, kan denne ikke på ny behandles på samme generalforsamling. 

Denne boks slettes ved gennemskrivningen af vedtægterne


§ 10 Ekstraordinær generalforsamling

Stk. 1: Ekstraordinær generalforsamling kan til enhver tid indkaldes af bestyrelsen og skal indkaldes, når mindst en femtedel af foreningens stemmeberettigede medlemmer skriftligt over for bestyrelsen fremsætter krav herom med angivelse af det emne, som kræves behandlet. 
Stk. 2: Ekstraordinær generalforsamling skal afholdes senest fire uger efter, at kravet er modtaget. Indkaldelse skal ske med mindst to ugers varsel. Reglerne om indkaldelsesmåde og generalforsamlingens gennemførelse gælder i øvrigt på samme måde som for ordinær generalforsamling.   

	Kommentar
Afholdelse af en ekstraordinær generalforsamling forudsætter, at der er tale om et eller flere klart angivne spørgsmål, som skal behandles af foreningens øverste myndighed, generalforsamlingen. Disse skal fremgå af indkaldelsen og dagsordenen. Det er op til foreningen at bestemme, hvor stor en andel af foreningens stemmeberettigede medlemmer det kræver for at indkalde til ekstraordinær generalforsamling, så længe andelen er inden for rimelighedens grænser.
Denne boks slettes ved gennemskrivningen af vedtægterne


§ 11 Bestyrelsen

Stk. 1: Bestyrelsen er foreningens ledelse, som varetager de overordnede og daglige opgaver. De overordnede opgaver indebærer behandling af strategiske og andre større spørgsmål, som ikke henhører under generalforsamlingen. De daglige opgaver omfatter varetagelsen af den daglige drift.

Stk. 2: Bestyrelsen repræsenterer foreningen i alle forhold. 

Stk. 3: Bestyrelsen består af […] medlemmer, en formand, en kasserer og [...] yderligere medlemmer samt formændene for aktivitetsudvalgene. Bestyrelsen konstituerer i øvrigt sig selv med en næstformand, og foretager fornøden fordeling af opgaverne. Alle valg sker på ordinær generalforsamling for to år. I lige år vælges formand og […] medlemmer og i ulige år vælges kasserer og […] medlemmer
Stk. 4: Generalforsamlingen vælger hvert år for et år ad gangen en suppleant. Såfremt formanden, kassereren eller et af de bestyrelsesmedlemmer, der ikke er formand for et aktivitetsudvalg, går af i utide, indtræder en suppleant i bestyrelsen, og bestyrelsen konstituerer en ny formand eller kasserer, eller der indkaldes til ekstraordinær generalforsamling. Såfremt et bestyrelsesmedlem, der er aktivitetsudvalgsformand, afgår i utide, konstituerer det pågældende udvalg en ny udvalgsformand, der indtræder i bestyrelsen. Såfremt en suppleant eller konstitueret udvalgsformand er indtrådt i bestyrelsen, skal den pågældende bestyrelsespost besættes ved valg på den førstkommende ordinære generalforsamling eller aktivitetsmøde. Suppleanten indtræder, når en post er blevet ledig ved varigt forfald.
Stk. 5: Bestyrelsen kan selv fastsætte en forretningsorden. Bestyrelsen er beslutningsdygtig, når mindst […] medlemmer er til stede. Der udarbejdes referat af bestyrelsens møder.  

Stk. 6: Bestyrelsen kan nedsætte udvalg til varetagelse af løbende eller enkeltstående opgaver. Bestyrelsen kan beslutte at afprøve aktiviteter.   
	Kommentar
Hvor mange personer bestyrelsen skal bestå af, afhænger af foreningens størrelse, struktur, traditioner m.v. Et ulige antal bestyrelsesmedlemmer er det hyppigste. 

Fraværende, valgbare medlemmer kan vælges, når der skriftligt foreligger tilsagn om, at vedkommende vil modtage valg til den foreslåede post. 

I visse større foreninger vil der være ansat en daglig leder, hvor den daglige ledelse af foreningen er placeret ved denne, mens bestyrelsen står for den overordnede ledelse. 
En suppleant indtræder kun ved varigt forfald, og man kan ikke lade suppleanten indtræde i bestyrelsen for et enkelt møde eller for en kortere periode.

Udgangspunktet er, at en suppleant indtræder i resten af den periode, som den person, der er udtrådt af bestyrelsen, var valgt for. Men den formulering, der er foreslået gør, at suppleanten alene sidder frem til førstkommende ordinære generalforsamling. 
Medmindre den ordinære generalforsamling er umiddelbart forestående, skal der som udgangspunkt indkaldes til ekstraordinær generalforsamling, hvis formanden eller kassereren går af i utide, da disse poster vælges på generalforsamlingen, jf. § 9, nr. 6, litra a og b. Ved stk. 4 er der dog givet mulighed for, at den tilbageværende bestyrelse i stedet konstituerer en ny til posten indtil førstkommende ordinære generalforsamling.
Denne boks slettes ved gennemskrivningen af vedtægterne


§ 12 Aktivitetsudvalg
Stk. 1: Formanden og øvrige medlemmer i aktivitetsudvalg vælges på aktivitetsmødet. 

Stk. 2: Bestyrelsen udarbejder en forretningsorden for hvert aktivitetsudvalg og i denne bestemmes antallet af udvalgsmedlemmer.

Stk. 3: Valgperioden for udvalgsmedlemmer er 2 år. Fordelingen af valgene bestemmes i forretningsordenen. 

Stk. 4: Et aktivitetsudvalg varetager de opgaver, som vedrører den pågældende idrætsaktivitet. Det er bestyrelsen, der disponerer over foreningens økonomiske midler inden for det af generalforsamlingen godkendte budget. Bestyrelsen kan bemyndige et aktivitetsudvalg til at disponere over nærmere bestemte midler. 
	Kommentar
Hvis det ønskes, at formanden for et aktivitetsudvalg vælges af generalforsamlingen, skal det ændres i § 12 og indskrives i § 9 som et punkt på dagsordenen. Såfremt det ønskes, at øvrige medlemmer af et aktivitetsudvalg udpeges af bestyrelsen i stedet for at blive valgt på et aktivitetsmøde, skal det ændres i § 12. 

Denne boks slettes ved gennemskrivningen af vedtægterne


§ 13 Aktivitetsmøde 

Stk. 1: Hver idrætsaktivitet afholder et årligt aktivitetsmøde for de medlemmer, der er registreret som udøver af den enkelte aktivitet. Disse medlemmer er stemmeberettigede og valgbare til udvalget efter de regler, der følger af § 8. Mødet skal afholdes senest fire uger før afholdelsen af den ordinære generalforsamling. 

Stk. 2: Det er aktivitetsudvalget, der indkalder til møde. Mødeindkaldelse sker med mindst fire ugers varsel ved [… f.eks. opslag i foreningens faciliteter og på foreningens hjemmeside eller ved opslag og meddelelse på Facebook eller ved meddelelse på hjemmeside og e-mail til alle medlemmer med kendt e-mailadresse]. Indkaldelsen skal indeholde tid og sted samt dagsorden.

Stk. 3: Dagsordenen skal mindst indeholde følgende punkter: 

a) Orientering fra udvalget 

b) Valg af formand og øvrige udvalgsmedlemmer (valgperiode 2 år)

c) Eventuelt  
	Kommentar
Aktivitetsmøde afholdes senest 8 uger efter den ordinære generalforsamlings afholdelse af hensyn til samarbejdet med foreningens nyudnævnte bestyrelse. 

Såfremt der ønskes valg af udvalgssuppleant, skal det indføjes.

Denne boks slettes ved gennemskrivningen af vedtægterne


§ 14 Regnskab og revision

Stk. 1: Foreningens regnskabsår er kalenderåret. 

Stk. 2: Bestyrelsen udarbejder årsregnskab. Regnskabet skal indeholde resultatopgørelse over driften samt status. Dette regnskab revideres og skal godkendes af generalforsamlingen. 

Stk. 3: Regnskabet revideres af to af generalforsamlingen valgte revisorer. På hver ordinær generalforsamling vælges én revisor for to år.

Stk. 4: Revisorerne skal hvert år gennemgå årsregnskabet og påse, at dette givet et retvisende billede af foreningens resultat (indtægter og udgifter) og status (aktiver og passiver), og at indtægter og udgifter er udtryk for rimelige dispositioner. Revisorerne skal forsyne årsregnskabet med en påtegning. Revisorerne har til enhver tid adgang til at påse bogføring og foreningens beholdninger. 
	Kommentar
Foreningen skal aflægge regnskab (også kaldet årsrapport). Det er bestyrelsen, der udarbejder regnskabet, mens det er generalforsamlingen, der godkender regnskabet. Typisk er det kassereren, der fremlægger regnskabet på den ordinære generalforsamling. Forud skal regnskabet være underskrevet af den samlede bestyrelse og påtegnet af de generalforsamlingsvalgte revisorer.

Revisionsformen bør fremgå af foreningens vedtægter. Ved almindelig regnskabsmæssig revision forstås, at bilag og bogføring stemmer, og at beholdninger og værdier er til stede. Ved kritisk revision skal revisor yderligere vurdere, om de afholdte udgifter er rimelige og fornuftige i forhold til foreningens formål samt bestyrelsens og generalforsamlingens beslutninger. 
Det bør være beskrevet i vedtægterne hvilken revision, der er tale om. Her sondres der imellem en intern revision og ekstern revision. Ved intern revision forstås revision, som foretages af nogle medlemmer af foreningen, som er valgt til denne opgave af generalforsamlingen, ofte betegnet kritisk revision. Ved ekstern revision forstås en revision, der foretages af en fagkyndig revisor. Det almindelige er, at foreningen kun benytter interne revisorer, men foreninger, der modtager store offentlige tilskud, kan være forpligtet til at bruge en fagkyndig revisor. 

Den foreslåede bestemmelse i § 14, stk. 3 og 4 er intern revision. Det betyder, at revisorerne skal påse at bilag og bogføring stemmer, og at beholdninger og værdier er til stede. Tillige skal revisorerne vurdere, om de afholdte udgifter er rimelige og fornuftige i forhold til foreningens formål samt bestyrelsens og generalforsamlingens beslutninger.
Denne boks slettes ved gennemskrivningen af vedtægterne


§ 15 Tegningsret og hæftelse

Stk. 1: Foreningen tegnes af to i forening blandt formand, næstformand eller kasserer.. Bestyrelsen kan foretage alle dispositioner, dog skal køb, salg og pantsætning af fast ejendom godkendes af generalforsamlingen ligesom låneoptagelse på mere end [… kr.] skal godkendes af generalforsamlingen. 

Stk. 2: Bestyrelsen kan meddele et udvalg eller en person fuldmagt til at foretage dispositioner på vegne af foreningen. 

Stk. 3: Der påhviler ikke foreningens medlemmer nogen personlig hæftelse for de forpligtelser, der påhviler foreningen. Bestyrelsesmedlemmer hæfter heller ikke for disse forpligtelser.   
	Kommentar
Med udtrykket tegningsret menes, at der er en adgang til at forpligte foreningen i alle forhold, herunder i økonomiske henseender. Det er en fuldmagt, der fremgår af vedtægterne. 

Foreningen bør overveje, om det skal indgå i vedtægterne, at låneoptagelse kræver generalforsamlingsbeslutning. Hvis det ønskes, anbefales det, at det er lån af en vis størrelse, det drejer sig om, så mindre lån ikke kræver generalforsamlingsbeslutning. 

Foreningen kan også blive forpligtet, hvis en person har fuldmagt til at disponere i kraft af sin stilling, eller fordi pågældende er blevet tildelt en konkret opgave. I forhold til bankfuldmagt skal kasseren have en sådan fuldmagt, men foreningen bør overveje, om bankfuldmagten laves sådam, at det er to personer, der skal til for at godkende betaling og ikke kun en person. Det kan nemlig være med til at modvirke risikoen for både intern og ekstern svindel.
Der er ikke krav om, at en person skal være myndig (fyldt 18 år) for at kunne indgå aftaler på foreningens vegne, men af hensyn til foreningens tilskudsgivere samt de personer og firmaer, som foreningen indgår aftaler med, er det hensigtsmæssigt, at flertallet af bestyrelsesmedlemmerne – herunder formand og kasserer – er myndige personer. 

Et bestyrelsesmedlem kan kun drages personligt til ansvar over for tredjemand, hvis man påfører denne et tab som følge af, at man har handlet uansvarligt og groft retsstridigt. Hvis man derimod handler med sund fornuft, så er bestyrelsesarbejde i en idrætsforening ikke forbundet med særlig risiko.
Hvidvasklovgivningen medfører, at pengeinstituttet skal have kundekendskab. Den foreslåede bestemmelse, hvorefter foreningen tegnes blandt formand, næstformand og kasserer, kan dog eventuelt være med til at begrænse hvor mange personer pengeinstituttet skal have informationer på, for at identificere disse. At der sker tegning af to personer fra en kreds af tre personer, kan desuden være med til at afhjælpe den ulempe, der kan opstå, hvis en enkelt tegningsberettiget ikke er tilgængelig i længere tid.
Det er fundamentalt, at foreningen hæfter for sine forpligtelser, og hverken bestyrelsesmedlemmer eller foreningens medlemmer hæfter for disse forpligtelser. Nogle kommuner har krævet, at det fremgår at vedtægterne, at bestyrelsesmedlemmer hæfter for kommunale tilskud, som foreningen har modtaget uberettiget. Det fremgår nemlig af folkeoplysningsloven, at bestyrelsesmedlemmer her kan risikere en hæftelse. Hæftelsen efter folkeoplysningsloven er dog reelt et erstatningsansvar, som bestyrelsesmedlemmer kan ifalde, hvis de bevidst har afgivet urigtige oplysninger over for kommunen, for at foreningen får et større tilskud. Derfor er det ikke et eksempel på hæftelse men et erstatningsansvar. Vi mener derfor ikke, at dette emne skal beskrives i vedtægterne.

Denne boks slettes ved gennemskrivningen af vedtægterne


§ 16 Vedtægtsændringer

Stk. 1: Ændring af vedtægterne kan ske på enhver generalforsamling, når mindst to tredjedele af de afgivne stemmer er for forslaget. 

Stk. 2: Vedtagelse af fusion med en anden forening afgøres efter reglerne om vedtægtsændringer. 

Kommentar
Det at ændre vedtægter er principielt set altid en vigtig beslutning, og det er derfor normalt, at der er krav om, at der kræves kvalificeret flertal, f.eks. to tredjedeles flertal. Opløsning af foreningen er en særlig vidtgående beslutning, og det er derfor normalt, at der er krav om, at en sådan beslutning skal træffes på to generalforsamlinger for at undgå en forhastet beslutning.

Denne boks slettes ved gennemskrivningen af vedtægterne

§ 17 Opløsning

Stk. 1: Beslutning om foreningens opløsning kræver vedtagelse på to på hinanden følgende ekstraordinære generalforsamlinger. Der skal mindst være seks uger mellem de to generalforsamlinger. Til vedtagelse af opløsning kræves, at mindst to tredjedele af de afgivne stemmer er for beslutningen på begge generalforsamlinger. 

Stk. 2: Foreningens formue ved opløsning skal anvendes til almennyttige formål. Det er den afsluttende generalforsamling, der bestemmer, hvilke almennyttige formål midlerne anvendes til. Ingen medlemmer kan få andel i formuen.

Stk. 3: Til at forestå opløsningen af foreningen vælger den afsluttende generalforsamling to personer til at gennemføre alle nødvendige dispositioner. 

Kommentar
De almennyttige formål, som en foreningsformue kan anvendes til ved en forenings opløsning, kan f.eks. være varetagelse af interesser i foreningens lokalområde eller beslægtede idrætsforeninger. 

Som nævnt ovenfor er opløsning af foreningen en særlig vidtgående beslutning, og det er derfor normalt, at der er krav om, at en sådan beslutning skal træffes på to generalforsamlinger for at undgå en forhastet beslutning. 
Denne boks slettes ved gennemskrivningen af vedtægterne

